**ΔΗΛΩΣΗ ΠΡΟΕΔΡΟΥ ΒΟΥΛΗΣ ΚΑΤΑ ΤΗΝ ΥΠΟΓΡΑΦΗ ΤΗΣ ΣΥΜΒΑΣΗΣ ΜΕ ΟΜΙΛΟ ΟΤΕ ΓΙΑ ΤΗΝ ΨΗΦΙΟΠΟΙΗΣΗ ΤΩΝ ΣΥΛΛΟΓΩΝ ΤΗΣ ΒIΒΛΙΟΘΗΚΗΣ ΤΗΣ ΒΟΥΛΗΣ**

Σήμερα με τον Διευθύνοντα Σύμβουλο του Ομίλου ΟΤΕ τον κ . Μιχάλη Τσαμάζ παρουσία και των συνεργατών μας υπογράψαμε μία σημαντική σύμβαση εκσυγχρονισμού του αρχειακού θησαυρού της Βουλής των Ελλήνων. Υπογράψαμε μία σύμβαση 2,5 εκατομμυρίων ευρώ για την περαιτέρω ψηφιοποίηση όλου αυτού του κειμενικού αποθέματος που αποθησαυρισμένο βρίσκεται στη Βουλή των Ελλήνων, με μία εταιρεία η οποία είναι θα έλεγα πρωτοπόρος στο να φέρνει την τεχνολογία στον κάθε πολίτη, στον κάθε συνδρομητή, στον κάθε Έλληνα, την Cosmote.

Κύριε Τσαμάζ εάν ο ΟΤΕ ιδρύθηκε το 1949 η Βιβλιοθήκη της Βουλής ιδρύθηκε το 1845, προηγούμεθα πάνω από 100 χρόνια και έκτοτε αυτή η Βιβλιοθήκη εμπλουτίστηκε αφάνταστα και αποτελεί όχι μόνο την κιβωτό εγκυκλοπαιδικών ή νομικών ή ιστορικών γνώσεων, αλλά αποτελεί και την κιβωτό της κοινοβουλευτικής, άρα δημοκρατικής μνήμης της χώρας.

Εδώ είναι εγκατεστημένη η πολιτική, η κοινοβουλευτική, η δημοκρατική μνήμη της χώρας και ένα μεγάλο μέρος αυτής της δημοκρατικής μνήμης της χώρας θα γίνει απολύτως προσβάσιμο, χάρις σε αυτή τη συνεργασία που ξεκινάμε με την COSMOTE και σε 22 μήνες με το καλό, όταν θα λήξει αυτή η συμβατική υποχρέωση και αυτή η σημαντική δουλειά που θα κάνουμε μαζί, ο κάθε πολίτης θα έχει πρόσβαση σε κάθε εισηγητική έκθεση νομοσχεδίου από το 1844 και μετά, δηλαδή από την εποχή που αποκτήσαμε Σύνταγμα και μετά, θα έχει πρόσβαση σε σημαντικά αρχεία πολιτικών ή άλλων προσωπικοτήτων τα οποία ανήκουν στο θησαυροφυλάκιο μνήμης της Βουλής, θα έχει πρόσβαση στις συζητήσεις στη Βουλή, θα έχει πρόσβαση σε υλικό που προέρχεται από εφημερίδες, από φωτογραφίες, από κειμήλια τα οποία όλα, σιγά σιγά, μέσα στους επόμενους 22 μήνες, στις εγκαταστάσεις της Βουλής, στο Καπνεργοστάσιο, θα αποκτήσουν μια άλλη μορφή άυλη από αυτήν την οποία έχουν σήμερα.

Βλέπω εδώ στο σημείωμα που μου έδωσαν οι συνεργάτες μου ότι θα ψηφιοποιηθεί, ας πούμε, όλο το αρχείο της Βουλής της περιόδου 1926 1966. Ένα τεράστιο υλικό 40 ετών, όλο το αρχείο των εισηγητικών εκθέσεων, το αρχείο Ψυχάρη, το αρχείο Ιωάννου Μεταξά, το αρχείο Γεννηματά, παραρτήματα εφημερίδων συζητήσεων της Βουλής, οι εφημερίδες συζητήσεων της Βουλής είναι αυτό που λέμε σήμερα τα πρακτικά της Βουλής, θα επικαιροποιηθούν τεχνολογικά ήδη ψηφιοποιημένα αρχεία, ώστε όλο αυτό το ιστορικό υλικό να είναι προσβάσιμο, να είναι αλληλεπιδραστικό, να συσχετίζεται με άλλες πληροφορίες, το οποίο σημαίνει πως μπαίνουμε και εμείς στην πρωτοπορία της τεχνολογίας και δίνουμε μια μεγάλη δικαίωση στην αποστολή της Βιβλιοθήκης της Βουλής, που είναι αποστολή προσέγγισης του λαού προς το αποτέλεσμα της εργασίας της αντιπροσωπείας του.

Η Βουλή λεγόταν παλιά Εθνική Αντιπροσωπεία, αντιπροσώπευε δηλαδή τον κυρίαρχο λαό. Όλη εργασία, όλη η παραγωγή της δουλειάς της Βουλής θα είναι σε 22 μήνες απόλυτα, ταχύτατα και αξιόπιστα προσβάσιμη στον ελληνικό λαό με τις πιο σύγχρονες μεθόδους χάρη στη συνεργασία με την Cosmote.

Αυτή η δουλειά, αυτή η σύμβαση, αυτό το έργο, αυτή η χρηματοδότηση φυσικά δεν έπεσε από τον ουρανό. Έγιναν κάποιες συντονισμένες προσπάθειες. Από το 2019 οι συνεργάτες μου εδώ στη Βουλή, η Διεύθυνση Βιβλιοθήκης και η Υπηρεσία Ευρωπαϊκών Προγραμμάτων, η Νομική μας Σύμβουλος, κυρία Αθανασοπούλου, η συνεργάτης μου κυρία Παπαγεωργίου, σκύψαν το κεφάλι και ετοίμασαν, σε συνεργασία με το Εθνικό Ίδρυμα Ερευνών και τον Εθνικό Οργανισμό Τεκμηρίωσης την τεχνική περιγραφή του τι θέλουμε να κάνουμε. Αυτό μετετράπη σε προκήρυξη. Ο κ. Πιερρακάκης, το Υπουργείο Ψηφιακής Διακυβέρνησης δηλαδή, πρόθυμα και αποτελεσματικά ενέταξαν αυτό το έργο στον εθνικό προγραμματισμό γιατί βρήκαν πως αυτή η εξέλιξη είναι συμβατή απολύτως με τον εθνικό προγραμματισμό ψηφιακού εκσυγχρονισμού του δημόσιου τομέα. Έτσι ακολουθώντας τις διαδικασίες και τις απαιτήσεις της διαφάνειας προκηρύχθηκε ο διεθνής διαγωνισμός τον Απρίλιο του 2021, αμέσως μόλις δηλαδή το έργο απέκτησε χρηματοδότηση.

Στα μέσα Απριλίου, του 2021, μας ανακοίνωσαν από το υπουργείο ότι το έργο είναι ώριμο και είναι και συμβατό με τους στόχους της εθνικής στρατηγικής και από τη στιγμή που το έργο εξασφάλισε τη χρηματοδότηση είναι, μαζί με το ΦΠΑ, 2,5 εκατομμύρια, δημοπρατήθηκε σε διεθνή διαγωνισμό και έπειτα από μια ανεπίληπτη και σχετικά γρήγορη διαδικασία, σήμερα υπογράψαμε τη σύμβαση με έναν φορέα ο οποίος είναι στην πρωτοπορία της τεχνολογίας, όχι μόνο στη χώρα μας αλλά και πανευρωπαϊκά από ό,τι ξέρουμε και ο οποίος έχει και μία εκπληκτική και σπάνια εμπειρία, πολύ χρήσιμη στη δική μας περίπτωση, από την ψηφιοποίηση του αρχειακού αποθέματος του Αγίου Όρους και το οποίο θα φανεί πολύ χρήσιμο. Και έτσι προχωρούμε σήμερα σε ένα περαιτέρω βήμα θα έλεγα τεχνολογικού εκδημοκρατισμού της Βουλής γιατί πάντα αυτά ήταν προσβάσιμα, απλώς έπρεπε να έρθεις, να κάτσεις, να ψάξεις, με βοήθεια υπαλλήλων, ενώ τώρα αυτό θα ενταχθεί στην όλη λογική της ψηφιακής επανάστασης που επιτέλους συντελείται και στη χώρα μας και η Βουλή δεν θα μπορούσε να λείψει.

Συνεπώς κύριε Τσαμάζ θα ήθελα να σας ευχαριστήσω προκαταβολικά γι αυτή την ευοίωνη, όπως φαίνεται, συνεργασία που θα έχουμε και την αποτελεσματική και να σας διαβεβαιώσω ότι οι υπηρεσίες της Βουλής όπως ήταν ικανότατες και ταχύτατες στην προετοιμασία αυτής της σύμβασης έτσι θα είναι στο πλευρό σας και στην υλοποίησή της και είμαι βέβαιος ότι ίσως και συντομότερα από τους 22 μήνες θα ανακοινώσουμε τα αποτελέσματα αυτής της ψηφιοποίησης η οποία, επαναλαμβάνω θα φέρει τεχνολογικά στον κάθε Έλληνα πολίτη, θα τον φέρει δίπλα σε όλο αυτό το δημοκρατικό μνημειακό απόθεμα που φυλάσσεται στη Βουλή.

Οπότε, μπορούμε να πούμε σήμερα ότι και ο Γεώργιος Τερτσέτης και ο Τιμολέων Φιλήμων, που ήταν οι πρωτοπόροι της οργάνωσης της Βιβλιοθήκης της Βουλής, θα αισθάνονται ότι αυτές οι προσπάθειές τους, αυτές τους οι φιλοδοξίες δικαιώνονται και η Βουλή περνάει σε μία άλλη φάση σύγχρονη, διαδραστική και πρωτοποριακή εν σχέσει ακόμη και με πολλά ξένα Κοινοβούλια.